En mere jævn kørebane og en bedre køreoplevelse for trafikanterne. Sådan skal resultatet gerne blive, når Vejdirektoratet er færdige med at lægge asfalt på E45 Østjyske Motorvej ved Hobro. Arbejdet foregår fra torsdag 16. august til søndag 30. september, og for at være til mindst mulig gene for trafikken, udføres arbejdet i nattetimerne. I alt skal der lægges 15 kilometer ny asfalt i sydgående spor samt 10 kilometer ny asfalt i nordgående spor. Når arbejdet står på, bliver til- og frakørselsramperne lukket i det spor, hvor arbejdet foregår. I alt bliver fem ramper berørt, og hver rampe vil være lukket i omkring halvanden uge. Skal man ned ad en spærret rampe, opfordrer Vejdirektoratet bilister til at køre ind på motorvejen i den modsatte retning og videre til nærmeste frakørsel. Her kan man dreje fra og igen køre på motorvejen i den retning, man oprindeligt havde tænkt sig. Skal man af motorvejen ved en frakørsel, der er spærret, bliver man ledt videre til den efterfølgende frakørsel. - Vejdirektoratet beklager på forhånd de gener, som arbejdet vil medføre for vejens naboer og trafikanterne, lyder det i en pressemeddelelse. Her oplyser Vejdirektoratet også, at dårligt vejr kan betyde, at arbejdet trækker længere ud end planlagt.

Referat:
Der skal ny asfalt på motorvejen ved Hobro, og det betyder omkørsel for bilisterne i nattetimerne.